TOPIKO ITI AKKUB | PAGPATULONGAM NO KASAPULAM TI LIWLIWA?
Liwliwa no Adda Pakarigatan
Nadumaduma ti pakaigapuan dagiti pakarigatantayo. Ditay mapagsasaritaan ti amin, ngem kitaentayo ti uppat a naibagan iti napalabas nga artikulo. Siputam no kasano a dagiti tattao nga agduduma ti problemada ket talaga a naliwliwa gapu iti tulong ti Dios.
NO NAAWANANKA ITI TRABAHO
“Naggiddankami ken baketko a naawanan iti trabaho,” malagip ni Seth. * “Dua a tawen a nagdepende ti pamiliami iti tulong ti gobierno ken masapul nga agtrabahokami iti nadagsen. Na-depress ni Priscilla a baketko, ken panagriknak, awanen serserbik.
“Ania ti nakatulong? Kanayon a panunoten ni Priscilla ti sasao ni Jesus iti Mateo 6:34 a ditay koma pakadanagan ti sumaruno nga aldaw, ta kada aldaw, adda bukodna a pakadanagan. Nakatulong pay ken baketko ti naimpusuan a panagkarkararag tapno saan a sumuko. Naliwliwaak met iti kuna ti Salmo 55:22. Kas iti nangisurat iti dayta, impalladawko ken Apo Jehova dagiti dadagsenko, ket nakitak a talaga a tinulongannak. Adda trabahok itan, ngem pagtaltalinaedenmi a simple ti biagmi kas iti imbalakad ni Jesus iti Mateo 6:20-22. Kangrunaan iti amin, naas-asidegkamin iti Dios ken nadekdekketkamin kas agassawa.”
“Idi nabangkrap ti bassit a negosio ti pamiliami, nagdanagak no kasanonto ngatan ti biagmi,” kuna ni Jonathan. “Gapu iti krisis, napukaw a kasla asuk ti nagbambannoganmi iti 20 a tawen. Pagap-apaanmin ken baket ti maipapan iti kuarta. Dimi payen maitured nga usaren ti credit card-mi no aggatangkami ta baka dida awaten.
“Ngem iti tulong ti Biblia ken nasantuan nga espiritu ti Dios, nakaaramidkami kadagiti nasayaat a desision. Nasursurok nga awaten ti aniaman a trabaho, ken kinissayanmi ti amin a saan nga importante a paggastuanmi. Tinulongandakami pay dagiti padami a Saksi ni Jehova. Pinatibkerda ti pakinakemmi ken intedda ti kasapulanmi idi marigrigatankami.”
NO NAGSINAKAYO ITI ASAWAM
“Idi bigla a pinanawannak ni lakayko, nasaktanak ken nakapungtotak,” kuna ni Raquel. “Kaslaak la malmes iti nakaro a liday. Ngem immasidegak iti Dios ket liniwliwanak. Kimmalma ti riknak gapu iti inaldaw a panagkararagko iti Dios. Pinaimbagna ti nasugatan a pusok.
“Ken gapu iti tulong ti Biblia a Saona, nalabanak ti pungtot ken sakit ti nakemko. Impapusok ti imbaga ni apostol Pablo iti Roma 12:21: ‘Dika ipalubos a parmekennaka ti dakes, no di ket itultuloymo a parmeken ti dakes babaen ti naimbag.’
“Iti tulong ti maysa a nasayaat a gayyem, nakitak a kasapulan a lipatekon ti napasamak. Impabasana ti Eclesiastes 3:6 ken siaayat nga imbagana nga adda dagiti tiempo a masapul a ‘baybay-antayo’ lattan ti napasamak. Kasla tungpa dayta a balakad ngem dayta idi ti kasapulak. Adda itan baro a planok iti biag.”
“Kasapulam ti tulong no nagsinakayo iti asawam,” kuna ni Elizabeth. “Adda nadungngo a gayyemko nga inaldaw a timmultulong kaniak. Nakipagsangit kaniak, liniwliwanak, ken impariknana nga adda mangipatpateg kaniak. Siguradoak nga isu ti inusar ni Apo Jehova a mangagas kadagiti sugat ti pusok.”
NO AGSAKIT, LUMAKAY WENNO BUMAKETKAN
Ni Luis, a naibaga iti umuna nga artikulo, ket addaan iti nakaro a sakit ti puso, ken namindua a dandanin natay. Kasapulan a naka-oxygen iti 16 nga oras iti kada aldaw. “Kanayon nga agkarkararagak ken Apo Jehova,” kunana. “Ket kalpasan nga agkararagak iti Dios, mariknak a papigsaennak ti espirituna. Pimmigsa ti pakinakemko a di sumuko ta mamatiak a tulongannak ti Dios, ken ammok nga ay-ayatennak.”
“Adu ti kayatko nga aramiden, ngem diakon kabaelan,” imbaga ni Petra, a nasuroken a 80 ti tawenna. “Nagrigat nga awaten nga agrakrakayan ti salun-atko. Nakakapkapsutakon, ken nakadependeak laengen iti agas. Kanayon a mapampanunotko ti panangipakaasi ni Jesus iti Amana a no mabalin, ilisina iti maysa a pakarigatan. Ngem isu ket pinapigsa ni Jehova, ken pappapigsaennak met. Ti panagkararag ti inaldaw a mangag-agas kaniak. Lumag-an ti riknak no makasaritak ti Dios.”—Mateo 26:39.
Kasta met ti marikrikna ni Julian, a dandani 30 a tawenen a makilablaban iti sakitna a multiple sclerosis. “Dati, nakatugawak iti opisina kas boss, ngem ita, iti laengen wheelchair,” kunana. “Ngem adda latta serbi ti biagko, ta nakapokusak a tumultulong iti dadduma. No mangmangtedak, mapalag-ananak iti panagrigrigatko. Ken talaga a tungtungpalen ni Apo Jehova ti karina a papigsaennatayo no kumapsuttayo. Kas ken apostol Pablo, maibagak met: ‘Ta iti amin a bambanag addaanak iti bileg gapu iti daydiay mangmangted kaniak iti pannakabalin.’”—Filipos 4:13.
NO NATAYANKA
“Idi natay ni Papa iti maysa nga aksidente, nagrigatko a patien idi damo,” malagip ni Antonio. “Apay a kasdiay ti napasamak? Magmagna laeng met idi. Ngem awanen ti maaramidak. Lima nga aldaw a comatose sa natay. No adda ni Mama, tepteppelak ti agsangit, ngem no agmaymaysaakon, diakon makontrol. ‘Apay? Apay?’ sangkasaludsodko.
“Kadagidiay a nakalidliday nga aldaw iti biagko, kanayon nga agpatpatulongak ken Apo Jehova tapno makontrolko ti emosionko ken agbalin a natalna ti panunotko. Ket in-inut no kua nga agkalma ti riknak. Nalagipko ti imbaga ti Biblia a mabalin a maipasangotayo amin iti ‘di mapakpakadaan a pasamak.’ Kombinsidoak a makitakto manen ni Papa inton panagungar ta saan nga agulbod ti Dios.”—Eclesiastes 9:11; Juan 11:25; Tito 1:2.
Kasta met laeng ti kapanunotan ni Robert, a naibaga iti umuna nga artikulo. Kunana: “Iti tulong dagiti kararagmi ken Ama Jehova, naaddaankami ken baketko iti talna ti panunot a nadakamat iti Filipos 4:6, 7. Gapu iti dayta, naibagami pay kadagiti reporter ti maipapan iti namnamatayo a panagungar. Uray natay ti anakmi idi nag-crash ti eroplano a naglugananna, adu latta dagiti malaglagipmi a nararagsak a panagkakaduami. Ikarkarigatanmi ti agpokus kadagita.
“Imbaga dagiti padami a Saksi a nabuyadakami iti TV a kalmado a nangilawlawag iti pammatitayo. Kinunami met nga awan duadua a gapu dayta iti nagadu a karkararagda para kadakami. Kombinsidoak a tultulongannakami ni Jehova babaen iti di mabilang a makaliwliwa a mensaheda.”
Kas ipakita dagita a kapadasan, kabaelan ti Dios a liwliwaen dagiti tattao uray agduduma ti sangsanguenda a problema ken pakarigatan. Sika ngay? Aniaman ti problemam, sigurado nga adda mabirokam a liwliwa. * Isu nga apay a dimo padasen ti agpatulong ken Jehova? Isu ti “Dios ti amin a liwliwa.”—2 Corinto 1:3.
^ par. 5 Nabaliwan ti dadduma a nagan iti daytoy nga artikulo.
^ par. 23 No kayatmo ti matulongan nga agbalin a nadekket iti Dios ken umawat iti liwliwa nga ipapaayna, pangngaasim ta kontakem dagiti Saksi ni Jehova iti lugaryo wenno agsuratka iti kaasitgan a branch office-mi.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn